ไฟแนนซ์ทูเดย์
โดย...ช.ชดา
4 พ.ย. 2558

โดย...ช.ชดา
..โครงการเงินกู้ซอฟต์โลนให้เอสเอ็มอีที่ธนาคารออมสินใจป้ำให้กู้ถึง 1 แสนล้านบาท หวังเป็นแหล่งเงินช่วยให้ผู้ประกอบการรายย่อยกู้ไปเป็นทุนหมุนเวียนได้ โครงการนี้ ชาติชาย พยุหนาวีชัย ผอ.ออมสิน ทายล่วงหน้าไว้แล้วว่า ถ้าแบงก์แห่มากู้จะดีใจมาก กลัวแต่ว่าจะไม่มา เพราะใช้เงินตัวเองปล่อยกู้ได้กำไรมากกว่า เงินกู้โครงการนี้คิดดอกเบี้ยจากลูกค้าได้แค่ 4% เท่านั้นเอง
แบงก์ที่มีลูกค้าเอสเอ็มอีพอร์ตใหญ่อย่าง กสิกรไทย กรุงศรี กู้น้อย ก็หวังว่าควักเงินของตัวเองให้กู้ อย่าได้ชะลอการปล่อยกู้ เพื่อต่ออายุลมหายใจให้เอสเอ็มอี
..ทรงพล ชีวะปัญญาโรจน์ รองกรรมการผู้จัดการใหญ่ ผู้บริหารสายงานบริหารจัดการทางการเงินเพื่อธุรกิจ ธนาคารกรุงไทย ยืนยันมั่นเหมาะว่า กระแสข่าวเกี่ยวกับการเก็บค่าหัวคิวจากผู้มาจองซื้อลอตเตอรี่ของพนักงานธนาคารกรุงไทย เป็นการปล่อยข่าวด้านเดียวโดยไม่มีมูลความจริง
ว่าแล้วทรงพลก็เอาหน้าตาเป็นประกันเลยว่า พนักงานแบงก์ทุกคนตระหนักเป็นอย่างดีว่าต้องทำงานเพื่อประชาชนและลูกค้าอย่างเต็มที่ กระบวนการทำงานของธนาคารก็โปร่งใส ตรวจสอบได้
..ผู้ถือหุ้นธนาคารไทยพาณิชย์ตกใจที่ธนาคารควักเงิน 45.77 ล้านเหรียญสหรัฐ หรือประมาณ 1,650 ล้านบาท ซื้อกิจการธนาคารวีนาสยาม ในเวียดนาม ถึงจะรู้ว่าดีแต่ก็รู้สึกว่าราคาสูงเกินไป แต่ อาทิตย์ นันทวิทยา ซีอีโอแบงก์ ย้ำว่าคุ้มค่าเพราะรัฐบาลเวียดนามหยุดให้ใบอนุญาตเปิดสาขาแล้ว ซื้อกิจการนี้นับว่าได้ใบอนุญาตทางอ้อมเลย
..สำหรับธนาคารกรุงเทพ เปิดสาขาในเมียนมาได้ ไม่ได้ใช้เงินซื้อกิจการอะไร แต่ต้องอดทนตั้งใจทำธุรกิจในเมียนมามานานกว่า 19 ปี ตั้งแต่เป็นสำนักงานตัวแทน ช่วงที่เกิดวิกฤตต้มยำกุ้ง หลายแบงก์ไล่ปิดสำนักงานตัวแทนในต่างประเทศถอนทัพกลับมารักษาที่มั่นก่อน แต่แบงก์กรุงเทพไม่ปิด วันนี้ก็เลยได้เป็นธนาคารไทยแห่งเดียวที่มีสาขาในเมียนมา
qq..ขอไว้อาลัยให้กับนายแบงก์ต่างชาติ เดวิด เฮนดริก หรือที่นายแบงก์ไทยเรียกว่าคุณเดฟ ผู้เป็นตำนานผู้บุกเบิกธุรกิจรีเทลแบงก์ และเป็นครูของนายแบงก์ไทยหลายคน คุณเดฟเริ่มงานที่ซิตี้แบงก์ แล้วก็โยกย้ายไปหลายธนาคาร ก่อนจะเลิกชีวิตนายแบงก์ที่ธนาคารกสิกรไทย วันนี้ครอบครัวจะฌาปนกิจก่อนนำเถ้ากระดูกไปโปรยที่รัฐยูทาห์บ้านเกิดคุณเดฟ ที่อเมริกา